გრიგორი პოტიომკინი

გრიგორი ალექსანდრეშ სქი პოტიომკინ-ტავრიჩესკი (რუს. Григо́рий Алекса́ндрович Потёмкин-Таври́ческий, დ. 11 გჷმათუთა [ჯვ. სტ. 30 ეკენია], 1739 — ღ. 16 გჷმათუთა [ჯვ. სტ. 5 გჷმათუთა], 1791) — რუსი ოურდუმე დო სახენწჷფო მოღალე, გენერალ-ფელდმარშალი, რუსეთიშ იმპერატორიშ ეკატერინე II-შ ოჸოროფუ დო ფავორიტი.

გურაფულენდჷ მოსკოვიშ უნივერსიტეტის. 1755 წანას ქაკათჷ ცხენენჯეფიშ გვარდიას. პოტიომკინქ შანულამი როლი არსულჷ ეკატერინე II-შ ხეშულობაშა მოჸონაფას. 
გრიგორი პოტიომკინქ დუდი გიმირჩქინჷ მუჭოთ შანულამი ოურდუმე მანჯღვერქ, რუსეთ-ოსმალეთიშ 1768-1774 წანეფიშ ლჷმას. უკულიანი პერიოდის, თიქ კაბეტი გოლინა დო პოპულარობა მიპალუ დო რუსეთიშ იმპერატორს, ეკატერინე II-ს დეხოლჷ დო გინირთჷ თიში ჸოროფილო დო ფავორიტო. 1774-1791 წანეფს პოტიომკინს უკინებუდჷ ოურდუმე კოლეგიაშ პრეზიდენტიშ პოსტი. თაშნეშე, პოტიომკინი რდჷ აკოანჯარაფილი ნძალეფიშ თარსარდალი დო "ახალი რუსეთიშ" (ობჟათე უკრაინა) გენერალ-გუბერნატორი. პოტიომკინიშ მანჯღვერალათ რუსეფქ ქიდეკინეს ყირიმიშ სახანო 1783 წანას. რუსეთ-ოსმალეთიშ 1787-1791 წანეფიშ ლჷმას, პოტიომკინიშ ჯარეფქ ქართას (ალყა) ქინახუნეს ოჩაკოვი. ოჩაკოვიშ ბურჯაფი ართ-ართი შანულამი მენტება რდჷ რუსეთ-ოსმალეთიშ ლჷმაშ მიმალობას. რუსეფქ ოჩაკოვი გეჭოფეს დო კონწარო დამარცხეს ოსმალეფი. 

1775 წანას, პოტიომკინქ გინირთჷ რუსეთიშ ახალი ობჟათე რეგიონეფიშ გენერალ-გუბერნატორო. ჸათე ბორჯიშე თინა აქტიურო ოცადუდჷ სტეპეფიშ კოლონიზაციას. პოტიომკინიქ დარსხუ ნოღეფი: ხერსონი, მიკოლაივი, სევასტოპოლი დო ეკატერინოსლავი. თიქ, თაშნეშე მიშეღჷ კაბეტი თია რუსეთიშ უჩა ზუღაშ ფლოტიშ განძალიერაფაშა. 

ართ-ართი ლეგენდაშ მეჯინათ, პოტიომკინქ, ეკატერინეშ დო შხვა ოფიციალური პიჯეფიშ ოძირაფალო ეიოგჷ ვარეალური ჸუდეეფი, გეგნოღაფჷ ფასადეფი (პოტიომკინიშ ოფუტე). მახორობეფი რეალურო ვაარსებენდჷ დო თინეფი ხვალე ფიქცია რდჷ.

ლიტერატურა
 ენციკლოპედია ბრიტანიკა

კატეგორია:დუნაბადი 1739
კატეგორია:ნაღურა 1791
კატეგორია:რუსეფი
კატეგორია:რუსი ოურდუმე მოღალეეფი